b'\n_START_ARTICLE_\nRannekello\n_START_PARAGRAPH_\nRannekello on ajan mittaamiseen tarkoitettu laite, kello, jota pidet\xc3\xa4\xc3\xa4n ranteessa. Erityiset k\xc3\xa4yntitarkkuudelle asetetut kriteerit t\xc3\xa4ytt\xc3\xa4v\xc3\xa4\xc3\xa4 kelloa kutsutaan kronometriksi.\n_START_SECTION_\nHistoria\n_START_PARAGRAPH_\nTiett\xc3\xa4v\xc3\xa4sti ensimm\xc3\xa4inen ranteessa k\xc3\xa4ytett\xc3\xa4v\xc3\xa4 kello on vuonna 1571 Robert Dudleyn Elisabeth I:lle valmistama "k\xc3\xa4sivarsikello"._NEWLINE_Taskukellon korvaavan rannekellon kehitti 1800-luvun lopulla Patek Philippe alun perin naisten k\xc3\xa4ytt\xc3\xb6\xc3\xb6n. 1900-luvun alussa ranskalais-brasilialainen lent\xc3\xa4j\xc3\xa4 Alberto Santos-Dumont pyysi yst\xc3\xa4v\xc3\xa4\xc3\xa4ns\xc3\xa4 Louis Cartieria suunnittelemaan h\xc3\xa4nelle helppok\xc3\xa4ytt\xc3\xb6isen kellon, koska taskukello oli lentokoneen ohjaamossa ep\xc3\xa4k\xc3\xa4yt\xc3\xa4nn\xc3\xb6llinen. Cartier kehitti nahkaisella rannekkeella varustetun kellon. T\xc3\xa4h\xc3\xa4n malliin perustuu Cartier\xe2\x80\x99n mallistossa edelleen oleva  Santos-kello. Rannekellojen sarjatuotanto sai alkunsa vuonna 1880, kun keisari Wilhelm I tilasi Saksan keisarillisen laivaston upseereille Girard Perregaux\'n valmistamana 2000 kappaletta nahkahihnaiset metalliritil\xc3\xa4ll\xc3\xa4 suojatut kellot._NEWLINE_Alun perin rannekelloissa oli jousivoimalla k\xc3\xa4yv\xc3\xa4 mekaaninen heilurikoneisto. N\xc3\xa4it\xc3\xa4 kelloja piti niin sanotusti vet\xc3\xa4\xc3\xa4 kerran vuorokaudessa, mik\xc3\xa4 viritti kellon jousen jotta kello jatkaisi k\xc3\xa4ynti\xc3\xa4\xc3\xa4n tauotta. 1960-luvulla yleistyiv\xc3\xa4t k\xc3\xa4den liikkeen avulla jousensa viritt\xc3\xa4v\xc3\xa4t automaattiset eli itsevet\xc3\xa4v\xc3\xa4t kellot. 1970-luvulla kvartsikiteen v\xc3\xa4r\xc3\xa4htelyyn perustuva, huomattavasti mekaanista koneistoa tarkempi s\xc3\xa4hk\xc3\xb6inen koneisto alkoi vallata markkinoita. Halpojen, mutta k\xc3\xa4yntitarkkuudeltaan tarkkojen japanilaisten kvartsikellojen tulo markkinoille saattoi Sveitsin perinteisen kelloteollisuuden syv\xc3\xa4\xc3\xa4n kriisiin. Kalliimman hintaluokan mekaanisten kellojen arvostus ja suosio on viime vuosina kasvanut._NEWLINE_Rannekellon t\xc3\xa4rkein ja yleens\xc3\xa4 kallein osa on sen koneisto. Mekaaniseen koneistoon saattaa kuulua yli 130 osaa. Mekaanisen rannekellon koneiston keskeisi\xc3\xa4 osia ovat muun muassa liipotin ja jousi._NEWLINE_Kvartsikello on mekaanista kelloa tarkempi. Sveitsil\xc3\xa4isen leiman saanut mekaaninen kello voi heitt\xc3\xa4\xc3\xa4 kuutisen sekuntia p\xc3\xa4iv\xc3\xa4ss\xc3\xa4, eik\xc3\xa4 yhdenk\xc3\xa4\xc3\xa4n mekaanisen kellon edes v\xc3\xa4itet\xc3\xa4 olevan t\xc3\xa4ysin tarkka._NEWLINE_Tarkkuuden sijaan mekaanisen kellon ostajia kiehtoo k\xc3\xa4sity\xc3\xb6taito. Esimerkiksi Patek Philippen Calibre 89:n hinta on 3,9 miljoonaa euroa, joka perustuu siihen, ett\xc3\xa4 kellon kehitt\xc3\xa4minen kesti yhdeks\xc3\xa4n vuotta ja siin\xc3\xa4 on 33 erikoistoimintoa kuten t\xc3\xa4htiaika._NEWLINE_Rannekelloista ilmestyi ensimm\xc3\xa4inen suomalainen tietokirja Kellomies \xe2\x80\x93 rannekellot ajan k\xc3\xa4ytt\xc3\xb6esinein\xc3\xa4 ja harrasteena vuonna 2011.\n_START_SECTION_\nKiinnitys\n_START_PARAGRAPH_\nTavallisimmin ranneke kiinnitet\xc3\xa4\xc3\xa4n kelloon pujottamalla se niin sanottujen jousinastojen alitse. Jousinastat puolestaan kiinnitet\xc3\xa4\xc3\xa4n kellonkuoren korvakkeisiin, joissa on t\xc3\xa4t\xc3\xa4 varten pienet rei\xc3\xa4t._NEWLINE_Rannekkeita on valmistettu ainakin nahasta, kankaista (esimerkiksi nailonista), ter\xc3\xa4ksest\xc3\xa4, luonnonkumista ja synteettisest\xc3\xa4 kumista sek\xc3\xa4 halpoihin kelloihin my\xc3\xb6s muovista.\n_START_SECTION_\nValmistus\n_START_PARAGRAPH_\nKalliita rannekelloja tuottavat yritykset ovat nyky\xc3\xa4\xc3\xa4n l\xc3\xa4hinn\xc3\xa4 markkinointiyhti\xc3\xb6it\xc3\xa4. Tyypillinen alalla toimiva yhti\xc3\xb6, kuten IWC tai Panerai, suunnittelee kellon itse, mutta ulkoistaa sen valmistuksen esimerkiksi jollekin sveitsil\xc3\xa4iselle tai saksalaiselle firmalle. Kobold tuo kellojen osat ulkomailta ja kokoaa ne USA:ssa. Ainoastaan muutamat yhti\xc3\xb6t, kuten Patek Philippe, Girard-Perregaux, Rolex ja Seiko valmistavat kellojensa osat itse._NEWLINE_Useimmat kelloyhti\xc3\xb6t ostavat koneistonsa yhdelt\xc3\xa4 kolmesta sveitsil\xc3\xa4isest\xc3\xa4 valmistajasta, jotka ovat ETA, Lemania ja Sellita. N\xc3\xa4in yhti\xc3\xb6 voi kutsua tuotettaan sveitsil\xc3\xa4iseksi. Yhti\xc3\xb6t muuttavat hankkimiaan koneistoja esimerkiksi lis\xc3\xa4\xc3\xa4m\xc3\xa4ll\xc3\xa4 niihin toimintoja.\n_START_SECTION_\nTaloudelliset mittasuhteet\n_START_PARAGRAPH_\nNyky\xc3\xa4\xc3\xa4n 90\xc2\xa0% myydyist\xc3\xa4 rannekelloista on paristolla toimivia kvartsikelloja. Kuitenkin j\xc3\xa4ljelle j\xc3\xa4\xc3\xa4v\xc3\xa4 10\xc2\xa0% \xe2\x80\x93 mekaaniset kellot \xe2\x80\x93 muodostaa suuren osan alan rahallisesta arvosta. Niinp\xc3\xa4 aikoinaan kvartsikelloilla menestynyt Swatch Group on nyky\xc3\xa4\xc3\xa4n maailman suurin mekaanisten kellojen valmistaja, ja omistaa mm. koneistokonserni ETA SA:n.\n_START_SECTION_\nRannekellojen valmistusta Suomessa\n_START_PARAGRAPH_\nMonet Suomen Kellosepp\xc3\xa4koulun suorittaneet kellosep\xc3\xa4t ovat hankkineet alan kokemusta ty\xc3\xb6skentelem\xc3\xa4ll\xc3\xa4 maineikkaiden sveitsil\xc3\xa4isten kellotehtaiden palveluksessa._NEWLINE_Viime vuosina on Suomeen perustettu yrityksi\xc3\xa4, jotka suunnittelevat ja valmistavat rannekelloja. Suomessa mekaanisia kelloja valmistavat yritykset Sarpaneva Watches, Aikamuoto ja Rajam\xc3\xa4en Kellotehdas. Sveitsiss\xc3\xa4 ty\xc3\xb6skentelee kellosepp\xc3\xa4 Kari Voutilainen, jonka ty\xc3\xb6nlaatu on tunnustettu laajalti alan koulukunnissa.'